CELEX: 62019TN0141
Language: mt
Date: 2019-03-04 00:00:00
Title: Kawża T-141/19: Rikors ippreżentat fl-4 ta’ Marzu 2019 — Sabo et vs Il-Parlament u Il-Kunsill

29.4.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 148/60
            
         
      Rikors ippreżentat fl-4 ta’ Marzu 2019 — Sabo et vs Il-Parlament u Il-Kunsill
      (Kawża T-141/19)
      (2019/C 148/59)
      Lingwa tal-kawża: l-Ingliż
      
         Partijiet
      
      
         Rikorrenti: Peter Sabo (Tulčik, is-Slovakkja) u sitt rikorrenti oħra (rappreżentant: R. Smith, Solicitor)
      
         Konvenuti: Il-Parlament Ewropew u Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha tiddikjara nulli dawk id-dispożizzjonijiet tad-Direttiva (UE) 2018/2001 tal-Parlament Ewropew u tal-Kunsill (1) li jippermettu li l-enerġija mill-bijomassa tal-foresta tgħodd għall-għanijiet tal-Artikolu 29(1): jiġifieri (a) kontribut lejn l-għan kollettiv għall-2030; (b) il-kejl tal-konformità mal-obbligi tal-enerġija rinnovabbli, u (c) l-eliġibbiltà għal sostenn finanzjarju.
      
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw żewġ motivi.
      
                  1.
               
               
                  L-ewwel motiv, ibbażat fuq il-fatt li d-Direttiva 2018/2001 tikser l-Artikolu 191 TFUE minħabba li tonqos milli tissalvagwardja, tħares u ttejjeb il-kwalità tal-ambjent, tħares is-saħħa tal-bniedem, jew tuża b’mod għaqli u razzjonali r-riżorsi naturali. Din ma timmirax għal livell għoli ta’ ħarsien tal-ambjent, tonqos milli tirrettifika l-ħsara mis-sors u tonqos milli tapplika l-prinċipju ta’ prekawzjoni jew li min iniġġes iħallas. Hija tinjora wkoll id-data xjentifika disponibbli dwar l-impatti tat-tibdil fil-klima tal-bijomassa tal-foresta li tinħaraq.
               
            
                  2.
               
               
                  It-tieni motiv, ibbażat fuq il-fatt li d-Direttiva 2018/2001 tikser bosta drittijiet tar-rikorrenti (irrikonoxxuti mill-Artikoli 7, 10, 14, 17, 22, 24, 35 u 37 tal-Karta tad-Drittijiet Fundamentali tal-Unjoni Ewropea) li huma universali u għandhom jiġu rrispettati kemm għar-rikorrenti mill-UE u dawk li ma humiex. Dan il-ksur ma jistax possibilment ikun iġġustifikat, minħabba li d-dispożizzjonijiet tad-Direttiva kkontestata li jwasslu għall-ksur ma humiex neċessarji jew konnessi b’mod razzjonali mal-għanijiet ta’ protezzjoni tal-ambjent tal-Unjoni, li huma fil-fatt jiksru.
               
            
         (1)  Direttiva (UE) 2018/2001 tal-Parlament Ewropew u tal-Kunsill tal-11 ta’ Diċembru 2018 dwar il-promozzjoni tal-użu tal-enerġija minn sorsi rinnovabbli (ĠU 2018, L 328, p. 82).